ΓΡΑΠΤΗ ΕΡΩΤΗΣΗ E-2541/98

υποβολή: Roberta Angelilli (NI) προς την Επιτροπή

(1 Σεπτεμβρίου 1998)

Θέμα: Ανάδειξη της αξίας των ανθοκομικών προïόντων

Η Ιταλία είναι μία από τις σημαντικότερες χώρες στην Ευρώπη σε ό,τι αφορά την παραγωγή ανθοκομικών προϊόντων, χάρη στις περιοχές του Σαν Ρέμο (Λιγουρία) και της Σάντα Μαρινέλα (Λάτιον). Για τον λόγο αυτόν υπάρχουν πολλές κλαδικές οργανώσεις και κοινωνικοί φορείς που ενθαρρύνουν δραστηριότητες διαδόσεως και προβολής των ιταλικών προϊόντων του τομέα. Τελευταία, εμφανίστηκε στον τύπο σχετική διαφημιστική αγγελία για δραστηριότητα την οποία προάγει ο UNAFLOR (Εθνικός Σύνδεσμος Ενώσεων Ανθοκόμων Ιταλίας) και η οποία συγχρηματοδοτείται από κονδύλια της Ευρωπαϊκής Ένωσης.

Υπό το πρίσμα των ανωτέρω, ερωτάται η Επιτροπή:

1. Μέσω ποίου προγράμματος ή πρωτοβουλίας η UNAFLOR έλαβε την προαναφερθείσα χρηματοδότηση;

2. Υπάρχουν προγράμματα ή πρωτοβουλίες της Επιτροπής για την ανάπτυξη της καλλιέργειας και εμπορίας ανθών;

3. Είναι δυνατόν να χρηματοδοτηθούν από τα εν λόγω προγράμματα ή πρωτοβουλίες και παρεμφερείς δραστηριότητες, όπως είναι η προβολή και η διοργάνωση εκθέσεων, επιδείξεων και συνεδρίων;

Απάντηση του κ. Fischler εξ ονόματος της Επιτροπής

(16 Σεπτεμβρίου 1998)

Από το 1997, η Επιτροπή στηρίζει τον τομέα της ανθοκομίας, συμμετέχοντας σε εκστρατείες προώθησης των ανθέων στα κράτη μέλη, με ετήσιο προϋπολογισμό 15 εκατ. ECU.

1. O εθνικός σύνδεσμος ενώσεων ανθοκόμων και φυτωρίων Ιταλίας (UNAFLOR) είχε υποβάλει υποψηφιότητα κατά την πρώτη περίοδο προώθησης των κομμένων ανθέων και των ζώντων φυτών το 1997, έχοντας την υποχρέωση να υλοποιήσει ένα πρόγραμμα προώθησης που αντιστοιχούσε σε προϋπολογισμό 1.978.000 ECU, με κοινοτική συμμετοχή κατά 60 %, δηλαδή 1.186.979 ECU.

Και φέτος, επίσης, στο πλαίσιο της δεύτερης εκστρατείας προώθησης, ο UNAFLOR υπέβαλε υποψηφιότητα για τη συνέχιση αυτού του προγράμματος, με προϋπολογισμό 557.770 ECU, εκ των οποίων η Κοινότητα πρόκειται να χορηγήσει 334.662 ECU. Επίσης, πρότεινε και ένα άλλο πρόγραμμα, το "Verde 2000" το οποίο αντιστοιχεί σε προϋπολογισμό 1.342.499 ECU, εκ των οποίων η Κοινότητα θα χρηματοδοτήσει το 60 %.

Με τον κανονισμό (ΕΚ) 832/97 της Επιτροπής, της 7ης Μαΐου 1997, για τη θέσπιση των λεπτομερειών εφαρμογής του κανονισμού (ΕΚ) 2275/96 του Συμβουλίου για τη θέσπιση ειδικών μέτρων στους τομείς των ζωντών φυτών και των προϊόντων ανθοκομίας(1), η Ιταλία είχε λάβει χρηματοδότηση 2.543.761 ECU. Είχε προτείνει πέντε προγράμματα, μεταξύ των οποίων το πρόγραμμα του UNAFLOR. Φέτος, το 1998, μέσω του κανονισμού (ΕΚ) 803/98(2), η Ιταλία διαθέτει 2.587.129 ECU, και πρότεινε τέσσερα προγράμματα προώθησης, μεταξύ των οποίων συγκαταλέγονται τα δύο προαναφερόμενα προγράμματα του UNAFLOR.

2. Αυτός ο τομέας προώθησης αφορά 14 ενδιαφερόμενα κράτη μέλη τα οποία, με πλέον των 30 προγράμματα προώθησης εδώ και ήδη ένα έτος, εργάζονται για την υλοποίηση του στόχου ο οποίος συνίσταται στην ανάπτυξη της καλλιέργειας και της εμπορίας των κομμένων ανθέων και των ζώντων φυτών.

3. Στο άρθρο 2 παράγραφος 1 εδάφιο γ) των κανονισμών (ΕΚ) 832/97 και (ΕΚ) 803/98, προβλέπονται δραστηριότητες παρόμοιες με αυτές στις οποίες αναφέρεται το Αξιότιμο Μέλος του Κοινοβουλίου.

Εξάλλου, τον προσεχή Σεπτέμβριο, στην Τοσκάνη (Pescia), στην Ανθοκομική Μπιενάλε, θα υπάρχει ένα ευρωπαϊκό περίπτερο, χάρη στην πρωτοβουλία της ένωσης "Toscana Piante e Fiori", και χάρη στη χρηματοδοτική ενίσχυση που της χορηγήθηκε στο πλαίσιο της ευρωπαϊκής εκστρατείας προώθησης των ανθέων.

(1) EE L 119 της 8.5.1997.

(2) ΕΕ L 115 της 17.4.1998.